b'\n_START_ARTICLE_\nRider\n_START_PARAGRAPH_\nRider er et engelsk ord som beskriver en musikers eller skuespillers liste over tekniske og praktiske n\xc3\xb8dvendigheter og \xc3\xb8nsker i forbindelse med en fremf\xc3\xb8ring. En rider er et tillegg i kontrakten som inng\xc3\xa5s med arrang\xc3\xb8ren.\n_START_SECTION_\nPraktisk rider\n_START_PARAGRAPH_\nDen praktiske rideren omhandler artistens/skuespillerens ve og vel, fra matservering og garderobeforhold, overnatting, reise og lokal transport. En slik rider inneholder ogs\xc3\xa5 ofte \xc3\xb8nsker om tilgang p\xc3\xa5 forfriskninger og snacks backstage, alts\xc3\xa5 p\xc3\xa5 artistenes hvilerom bak scenen. Slike ridere har gjerne f\xc3\xa5tt oppmerksomhet i pressen, enten p\xc3\xa5 grunn av sin urimelighet eller forunderlighet, og enten ryktet er sant eller ei. Et eksempel er Marilyn Mansons rider som p\xc3\xa5st\xc3\xa5s \xc3\xa5 ha inneholdt Haribo gummibj\xc3\xb8rner, samt en skallet og tannl\xc3\xb8s prostituert.'